All Blacks verneder SpringbokkeBeauden Barrett (Foto: dailytelegraph.com.au) Nieu-Seeland het Suid-Afrika Saterdag op Kingspark in Durban verneder deur hom 57-15 te klop. Die All Blacks het in die proses nege drieë gedruk, en rugby speel na iets makliks laat lyk. Reeds vroeg het die besoekers gewys dat hulle die bal wyd wil speel. Hul voorspelers met Jerome Kaino en Kieran Read aan die spits, het vinnige besit vir die agterlyn verseker. Suid-Afrika was wel eerste op die telbord toe Morné Steyn `n strafskop oorgeklits het, maar daarna was dit al die pad bergaf vir die tuisspan. Anton Lienert-Brown, die buitesenter van die besoekers, het dikwels gate in die middelveld blootgelê. Dit het bewys dat Juan de Jongh en Damian de Allende se verstandhouding gebrekkig is. In die eerste helfte het die Springbokke aanvanklik met druk die besoekers verhoed om hulle stempel op die wedstryd af te druk. Hier het veral die slotpaar, Eben Etzebeth en Pieter-Steph du Toit, die All Blacks ‘n opdraande stryd gegee. Toe Israel Dagg egter in die 22ste minuut gaan druk het, nadat die All Blacks die bal deur verskeie fases gevat het, het die gety in die besoekers se guns gedraai. Hulle het nie onder druk gelyk nie, en kalm die agterstand uitgewis. Doellose skoppe veldaf deur Patrick Lambie en Bryan Habana, het bloot agterspelers soos die heelagter Ben Smith in staat gestel om teenaanvalle van stapel te laat loop – iets wat hy met onderskeiding gedoen het. Brodie Retallick se “drie” wat enkele sekondes voor rustyd as gevolg van obstruksie nie toegeken is nie, het die tuisspan steeds in die wedloop gehou. Met slegs drie punte verskil, kon die wedstryd nog enige kant toe gaan. Die skrumskakel TJ Perenara het gewys dat hy meer as `n waardige plaasvervanger vir Aaron Smith is, deur die basiese beginsel van skrumskakelspel perfek uit te voer, naamlik om sy agterlyn van vinnige besit te verseker. Dit het die losskakel Beauden Barrett in staat gestel om die voordeellyn aan te val. Hemel, die lyne wat hy hardloop maak dit onmoontlik vir sy span om nie punte aan te teken nie. Willie le Roux, wat Lambie op heelagter vervang het, wat op sy beurt vir Steyn op losskakel vervang het, het met ‘n dartellopie of twee gewys wat die moontlikhede is as die bal wyd gespeel word. Maar die Springbokke het nooit gelyk of hulle die kragmeting kan wen nie. Ongelukkig het aangeë wat verlore gaan dikwels tot drieë soos Barrett se tweede een gelei. Dit onderstreep weereens dat die manne uit die land van die silwervaring net `n halwe kans nodig het om skade aan te rig. Geel kaarte soos wat Lood de Jager ontvang het toe hy by `n losskrum ingedons het, is iets wat nie op toetsvlak tuishoort nie. Die punte – Suid-Afrika 15 (9) – Strafdoele: Morné Steyn 5. Nieu-Seeland 57 (12) – Drieë: Israel Dagg 2, T.J. Perenara 2, Beauden Barrett 2, Codie Taylor, Ben Smith, Liam Squire. Doelskoppe: Beauden Barrett 3, Lima Sopoaga 3.